Шрёдингер Цюрихҡа 1921 йылдың йәйендә күсеп килә. Бында тормош матди яҡтан тотороҡлораҡ була, яҡындағы тауҙар альпинизм һәм саңғыла шыуырға яратҡан ғалимға ял итеү өсөн уңайлы мөмкинлектәр бирә, һәм күрше Цюрих политехникумында эшләгән билдәле коллегалары Питер Дебай, Поул Шеррер һәм Герман Вейл менән аралашыу фәнни ижад өсөн кәрәкле мөхит булдыра. Цюрихта үткәргән ваҡыты 1921—1922 йылдарҙа ҡаты ауырыу ҡайғыға һала; Шрёдингерға үпкә туберкулезы диагнозы ҡуйыла, шуға күрә уға туғыҙ ай Швейцария Альптарындағы Ароза курорт ҡаласығында үткәрергә тура килә. Ижади яҡтан Цюрих йылдары Шрёдингер өсөн иң емешлеһе булып сыға, ул үҙенең тулҡын механикаһы буйынса классик әҫәрҙәрен бында яҙа. Билдәле булыуынса, уға математик ауырлыҡтарҙы еңергә Вейль ҙур ярҙам күрһәтә.